РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/195-17

3. октобар 2017. године

Б е о г р а д

З А П И С Н И К

19. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 2. ОКТОБРА 2017. ГОДИНЕ

Седница је почела у 12,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Марко Гавриловић, Радован Јанчић, Арпад Фремонд, Горан Јешић, Нада Лазић, Милорад Мирчић и проф. др Миладин Шеварлић, као и Звонимир Ђокић (заменик Јасмине Обрадовић), Љубинко Ракоњац (заменик Марјане Мараш), Владимир Ђурић (заменик Ненада Божића) и Драган Јовановић, заменици чланова Одбора.

Седници нису присуствовали чланови Одбора: Јасмина Обрадовић, Марјана Мараш, Мирослав Алексић и Ненад Божић.

Седници је присуствовао и народни посланик Далибор Радичевић.

Седници су присуствовали представници Министарства пољопривреде, шумарства и водопривреде: Саша Стаматовић, директор Управе за шуме и Александар Радосављевић, Управа за шуме; Предраг Алексић, в.д. директора ЈП Србијашуме, проф. др Милутин Ђорђевић, извршни директор Сектора за ловство, рибарство и туризам ЈП Србијашуме, др Александар Лучић, заменик директора Института за шумарство, Драган Шормаз, председник Ловачког савеза Србије и народни посланик, Братислав Којић, заменик директора Задруге „Kопаоник 2016“, Брус и Славољуб Драгишић, магазин „Предатор“ као и представници средстава јавног информисања.

Одбор је већином гласова (11 за, 2 није гласало) усвојио следећи

**Д н е в н и р е д**

1. Унапређење стања и одрживо коришћење шумских екосистема у Србији – проблеми (сушење шума, шумски пожари, бесправне сече, пошумљавање и др.);
2. Концепт унапређења ловства у Србији;
3. Разно.

Прва тачка дневног реда - **Унапређење стања и одрживо коришћење шумских екосистема у Србији – проблеми (сушење шума, шумски пожари, бесправне сече, пошумљавање и др.)**

У уводним напоменама, Саша Стаматовић, истакао је да су шуме екосистем од егзистенцијалне важности и да је главни задатак да се шуме доведу у стање да на максималан начин продукују своје многобројне функције (преко 300 функција). Шуме су слика културно-историјских и економских дешавања једног друштва. Проценат коришћења прираста у Србији је 51%, пошумљеност на територији Србије износи 30%, а према просторном плану за Србију оптималан план пошумљености је око 41%. У вези са стањем шумских екосистема рекао је да у Србији постоји велики проценат изданачких и презрелих шума, као и да је циљ произвести веће количине техничког дрвета. Такође, од великог значаја је примена концепта унапређења стања шума и шумарства, али и сарадња са немачким Савезним министарством за пољопривреду и храну у оквиру које је имплементација мера и принципа новог система планирања „Газдовање блиско природи“ показала позитивне резултате. Као најкориснија мера у протеклом периоду, показала се субвенција шумских путева за које је аплицирало чак 12 шумских удружења и она у овој години износи 450 милиона динара, што је седам пута више него пре три године. По његовим речима, циљ за наредни период је да се формирају сопствене стручне службе за приватне шуме. Самим тим што би приватна лица приступила удружењу, она поверавају своје шуме на старање том удружењу. План је и да се стручна служба плаћа самом шумском удружењу, тако да би удружења имала своје шумаре.

Предраг Алексић, истакао је да су шуме најсложенија творевина у природи и услов опстанка човека, док сушење шума и пожари представљају велику еколошку и економску штету. Контролу сече шума врши унутрашња контрола ЈП Србијашуме у сарадњи са другим институцијама и у току ове године је поднето 917 пријава. Две трећине бесправне сече се деси на административној линији са КиМ. У последњих десет година је било 994 пожара а захваћено је 23.500 хектара шума и шумског растиња. Половина заштићених подручја је дато на управљање ЈП Србијашуме, а главни проблеми одрживог газдовања шумама су климатске промене и недостатак радне снаге у брдско-планинском подручју.

Др Александар Лучић истакао је да ће Институт за шумарство дати свој пун допринос развоју шумарства на територији Србије.

Маријан Ристичевић предложио је да се шумски путеви граде по новим технологијама које спречавају ширење пожара и повећавају носивост шумских путева на 60 тона.

У дискусији су учествовали народни посланици: Маријан Ристичевић, Љубинко Ракоњац, проф. др Миладин Шеварлић, Нада Лазић, Милорад Мирчић, Драган Јовановић, Звонимир Ђокић, Арпад Фремонд, Верољуб Матић, Милија Милетић и Марко Гавриловић.

Након расправе о тачки дневног реда, Одбор је већином гласова (8 за, 2 није гласало) донео следећи

З а к љ у ч а к

Одбор је разматрајући стање у шумарству констатовао да после примене новог закона постоји напредак у овој области. Одбор препоручује да се у наредном периоду појачају активности и отклоне уочени недостаци у прописима и примени прописа.

Одбор препоручује да се шумски путеви граде по новим технологијама које спречавају ширење пожара и повећавају носивост шумских путева.

Друга тачка дневног реда - **Концепт унапређења ловства у Србији**

У уводним напоменама, Саша Стаматовић истакао је да је и код ловства ситуација мултифункционална. Ловство представља економски ресурс, има и социјалну компоненту, као и велики туристички потенцијал, међутим значајно је и за заштиту биодиверзитета и очувања врста. По његовим речима, измене Закона о дивљачи и ловству би требало да се нађу у скупштинској процедури у децембру. Изменама ће се боље дефинисати одређене ловне активности, а такође ће постојати могућност давања у закуп ловишта и одређених ловних ревира, тј. рентирање од стране приватних закупаца. Када је у питању казнена политика, за кршење прописа лова, мишљење је да је забрана бављења ловом на одређено време делотворнија од новчаних казни.

Драган Шормаз осврнуо се на историју ловства у Србији. Истакао је да је Ловачки савез Србије основан 13. октобра 1896. године, има око 74.000 чланова и чине га 250 ловачких удружења. Први председник Савеза био је краљ Милан Обреновић. Ловачка удружења газдују са преко 90% ловишта у Србији. Такође, Ловачки савез предлаже да се кроз доношење новог Закона о дивљачи и ловству више уваже ловачке организације и традиција народног лова. Савез заједно са Управом за шуме ради и на јединственом информационом систему података, где ће се скупити сви релевантни подаци из области ловства. По његовим речима, најважнији проблеми са којима се суочава Савез су превисоке таксе за ловачко оружје, пораст штета од срнеће дивљачи у пољопривреди и велики број паса и мачака луталица у ловиштима.

Проф. др Милутин Ђорђевић нагласио је да су ЈП Србијашуме корисник 892.000 хектара шума и шумског земљишта и газдују на 44 ловишта која се простиру на 480.000 хектара. Када су у питању врсте од стратешког значаја за лов, то су европски јелен и дивокоза. Предузеће води рачуна о повећању матичног фонда дивљачи и контролише одстрел а формирана је и Служба ловства и рибарства коју чине 130 људи. Трошкови ловног газдовања су високи и користе се приходи из других сегмената пословања, пре свега шумарства. По његовим речима, потребно је ускладити три стратешка циља-очување дивљачи као ресурса у оптималном броју, очување традиционалног ловства и дефинисати ловство као привредну грану.

У дискусији су учествовали народни посланици: Маријан Ристичевић и Милија Милетић.

Након расправе о тачки дневног реда, Одбор је једногласно донео следећи

З а к љ у ч а к

Одбор препоручује да се у сврху развоја ловства, посебно ловног туризма, измене и допуне важеђи прописи на начин који ће допринети напретку у области ловства, отклоне евентуалне злоупотребе и неправилности. Одбор предлаже да организације које се баве ловством са Министарством унутрашњих послова и Министарством финансија покушају да реше питања у вези ублажавања таксе која се примењује на ловачко оружје.

Трећа тачка дневног реда - **Разно**

Под тачком Разно, није било пријављених за расправу.

Пошто других питања и предлога није било, седница је закључена у 15,05 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић